Source: http://ugyvedforum.hu/cikkek/2016/10/partnersegi-megallapodast-kotott-a-fovarosi-torvenyszek-es-a-becsi-tartomanyi-buntetobirosag
Timestamp: 2020-01-29 13:39:06
Document Index: 4874578

Matched Legal Cases: ['bíróság ', 'bíróság\n', 'bíróság ', 'bíróság ', 'bíróság ', 'Kúria ']

​Partnerségi megállapodást kötött a Fővárosi Törvényszék és a Bécsi Tartományi Büntetőbíróság | Ügyvédfórum - 2016.10.13
​Partnerségi megállapodást kötött a Fővárosi Törvényszék és a Bécsi Tartományi Büntetőbíróság
Partnerségi megállapodást kötött a Fővárosi Törvényszék és a Bécsi Tartományi Büntetőbíróság, a dokumentumot október 7-én írta alá a két bíróság vezetője Budapesten – írta az MTI.
Dr. Fazekas Sándor (képünkön), a Fővárosi Törvényszék elnöke köszöntőjében felidézte, a két fél között 2006-ban már született egy szakmai együttműködési megállapodás, ezt töltötték meg új tartalommal.
Hangsúlyozta: a két bíróság között sok a hasonlóság: mindkét szervezet az országa szívében található, a legnagyobb ügyeket tárgyalja, továbbá a bírói munkaterhet, a feladatokat, a kapcsolatokat tekintve is hasonlóak.
Kiemelte: az együttműködési megállapodás nem általánosságokat tartalmaz, hanem konkrét feladatokat határoz meg. Ezek közé sorolta a határon átnyúló büntetési intézkedések és kiszabott büntetések végrehajtásának egyszerűsítésével kapcsolatos törekvést, az eltérítés és a közvetítés gyakorlatának kölcsönös megismerését.
Dr. Fazekas Sándor arról is szólt, a fővárosi bírák szeretnék megismerni, adott esetben átvenni azt az Ausztriában kialakult és jól működő gyakorlatot, amely a tárgyalótermi kép- és hangrögzítést, valamint a távmeghallgatást illetően alakult ki. Emellett az együttműködés szerves részét képezi az áldozatvédelemmel, a gyermekek eljárásjogi helyzetével kapcsolatos kérdéskör, ahogy a sajtóval való kapcsolattartás is.
Dr. Friedrich Forsthuber (képünkön), a Bécsi Tartományi Büntetőbíróság elnöke azt hangsúlyozta: a bírák az igazságszolgáltatásért tevékenykednek, a független igazságszolgáltatás pedig az egyedüli, amely tartósan tudja garantálni a jogállamiságot. Hozzátette, független igazságszolgáltatás nélkül olyan demokráciában élnénk, amilyet nem szeretnénk, ezért kötelességnek nevezte a független bírák tevékenységének megőrzését.
Az osztrák bírósági vezető örömét fejezte ki a rendszeres tapasztalatcserével kapcsolatban, felidézve azt, hogy a két országot a történelmi hagyományok is összekötik.
Dr. Handó Tünde (képünkön), az Országos Bírósági Hivatal (OBH) elnöke szintén a történelmi hagyományokra utalva arra mutatott rá: épp ebben a hónapban lesz 120 éve, hogy Ferenc József elhelyezte a Kúria épületének zárókövét. A zárókőbe rejtett dokumentumban üdvözölték a magyar bírósági szervezet legméltóbb épületének felépítését.
Kiemelte: amikor arról beszélünk, mit jelent a jogállam, nem szabad azt gondolni, hogy ez az eszme az Egyesült Államokból származik, ugyanis ennek nagyon mély Európai gyökerei vannak, egészen a római jogig visszavezethetően.
Dr. Handó Tünde hozzátette, az OBH ezért is támogatja a bilaterális kapcsolatokat, s példaként említette, hogy a Győri Törvényszéknek a Wiener Neustadt-i tartományi bírósággal, a Veszprémi Törvényszéknek és a Szombathelyi Törvényszéknek pedig az Eisenstadti tartományi bírósággal van hasonló együttműködése.